भारत के लिए गंभीर खतरा है लश्कर : अमेरिका  
लश्कर-ए-तैयबा को अल कायदा जैसा करार देते हुए अमेरिका ने कहा कि मुंबई हमले को अंजाम देने वाला यह आतंकी संगठन भारत के लिए गंभीर खतरा है।
लश्कर-ए-तैयबा को अल कायदा जैसा संगठन करार देते हुए अमेरिका ने कहा है कि मुंबई हमले को अंजाम देने वाला पाकिस्तान स्थित यह आतंकी संगठन भारत के लिए गंभीर खतरा है और यह अमेरिका को भी नुकसान पहुंचा सकता है।  अमेरिका की गृह सुरक्षा मंत्री जैनेट नैपोलिटानो ने वाशिंगटन स्थित एक थिंक टैंक संस्थान में गुरुवार शाम कहा, लश्कर-ए- तैयबा एक आतंकवादी संगठन है। यह अमेरिका और खास तौर पर भारत के लिए खतरा हो सकता है। यह ताकत और संगठन के हिसाब से अल कायदा की तरह है।  भारत की एक हफ्ते की यात्रा से लौटीं नैपोलिटानो ने कहा कि अमेरिका ने पिछले 10 सालों में मुख्य तौर पर अल कायदा पर अपना ध्यान केंद्रित रखा, जो 9/11 हमलों के लिए जिम्मेदार है। परिणामस्वरूप कुछ समय के लिए किसी ने यह नहीं जाना कि कुछ अन्य समूह भी हैं, जिनमें से लश्कर-ए-तैयबा एक है।